**ΔΕΛΤΙΟ ΤΥΠΟΥ**

Ο Δήμος Διρφύων - Μεσσαπίων ενημερώνει για τα ακόλουθα:

**«Κατάθεση αντιρρήσεων του Δήμου Διρφύων- Μεσσαπίων, στην Ρυθμιστική Αρχή Αποβλήτων - Ενέργειας – Υδάτων (ΡΑΑΕΥ) για την μη αποδοχή της αιτήσεως εγκατάστασης αιολικών πάρκων στην περιοχή μας»**

Ο Δήμος Διρφύων – Μεσσαπίων αντέδρασε εμπρόθεσμα και κατέθεσε στην ΡΑΑΕΥ στις 7 Νοεμβρίου 2024 εμπεριστατωμένες αντιρρήσεις για την απόρριψη από την ΡΑΑΕΥ Αίτησης για εγκατάσταση αιολικών. Η αίτηση υποβλήθηκε από την εταιρεία “ΠΡΟΣΥΜΝΗ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΙΑ” (με αριθμό ειδικού πρωτοκόλλου Γ-016614), στην Εύβοια, στις Δημοτικές Ενότητες Διρφύων και Ταμυναίων, των Δήμων Διρφύων – Μεσσαπίων και Κύμης -Αλιβερίου, στην Θέση: Μυστρί, εγκατεστημένης ισχύος (MW): 226,2, Μέγιστης ισχύος (MW): 226,2, αιολικά, κατηγορίας 11Α με τεχνολογία αποθήκευσης συσσωρευτές με Εγκατεστημένη Χωρητικότητα (MWh): 667.904000.

Στο κείμενο αντιρρήσεων που κατέθεσε ο Δήμος για την απόρριψη της αιτήσεως προβάλλονται τα ακόλουθα επιχειρήματα:

α) η εγκατάσταση του προτεινόμενου έργου προβλέπεται να είναι μέσα σε προστατευόμενη περιοχή του Δήμου Natura 2000 με κωδικό GR2420011 - ORI KENTRIKIS EVVOIAS, PARAKTIA ZONI KAI NISIDES, γεγονός που παραβιάζει την Ευρωπαϊκή και Εθνική νομοθεσία για την προστασία των βιοτόπων και των ειδών,

β) η επικινδυνότητα του προτεινόμενου έργου για την ασφάλεια της περιοχής από πρόκληση πυρκαγιών και ρύπανσης του υδροφόρου ορίζοντα, λόγω της προβλεπόμενης χρήσης επικινδύνων ουσιών για την αποθήκευση της προβλεπόμενης να παραχθεί ενέργειας,

γ) η παραβίαση από την εν λόγω αίτηση του ισχύοντος Ειδικού Χωροταξικού Σχεδίου για τις Ανανεώσιμες Πηγές Ενέργειας (ΑΠΕ) και

δ) η παραβίαση από την εν λόγω αίτηση των θεσμικών υποχρεώσεων της χώρας από το Ενωσιακό περιβαλλοντικό δίκαιο για την προστασία της βιοποικιλότητας και του περιβάλλοντος γενικότερα.

**Ο Δήμος Διρφύων – Μεσσαπίων άμεσα και εμπεριστατωμένα αντιδρά με οποιοδήποτε νόμιμο μέσο σε κάθε προσπάθεια βλάβης των συμφερόντων των πολιτών του.**